|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. április 24-i ülése** |
| **Helyszín:** | **Vas Vármegyei Katasztrófavédelmi Igazgatóság I. emeleti tanácsterem** |
| **Időpont:** | **2023. április 24., 15 óra 00 perc** |
| **Jegyzőkönyv-****vezető:** | **Szekér Zsófia** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **-** | a Bizottság tagja |
|  | **Balogh Tibor** | **jelen** | a Bizottság tagja |
|  | **Bercse László r. őrnagy** | **-** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **-** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **jelen** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **-** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Kovács Balázs tű. alezredes** | - | Katasztrófavédelmi Igazgatóság**,** szombathelyi kirendeltségvezető |
|  | **Dr. Holler Péter osztályvezető** | jelen | SZMJV PH Hatósági Osztály |
|  | **Ágoston Sándor irodavezető** | jelen | SZMJV PH Hatósági Osztály, Közterület-felügyelet |
|  | **Kiss Viktória védelmi ügyintéző** | jelen |  |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság kihelyezett ülésének megjelent tagjait. Tisztelettel köszönti körükben Kovács Balázs tű. alezredes urat, a Szombathelyi Kirendeltség vezetőjét, köszöni a meghívást, hogy itt tarthatják az ülést. Megállapítja, hogy a Bizottság 9 fővel határozatképes. A jegyzőkönyvet Szekér Zsófia vezeti. Javaslatot tenne a jegyzőkönyv hitelesítésére Bor Balázs személyére.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Köszöni, szavazást rendel el, kéri a Bizottság tagjait, kézfeltartással jelezzék, hogy egyetértenek-e Bor Balázs jegyzőkönyv hitelesítő személyével.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** A napirendi pontok szavazása előtt megjegyzi, hogy április 24., Szent György napja, azaz a Rendőrség napja van, ez a rendőrségen munkaszüneti napot jelent. A bejelentéseket fogadják, illetve a szolgálatteljesítés folyamatos, de a rendőrség képviselői nincsenek itt körükben. Várták Igazgató urat, Tábornok urat, illetve Lakatár Gábor Igazgatóhelyettes urat, de munkahelyi elfoglaltság, illetve betegség miatt nem tudnak most jelen lenni. Köztudott már, hogy Lakatár Gábor ezredes urat előléptették, szeretne ezúton gratulálni az ezredesi rendfokozathoz. Ajándékkal is készültek, a fogadtatás és meghívás miatt, valamint az előléptetésre tekintettel.

*Kelemen Krisztián képviselő, a Bizottság elnöke átadta az ajándékokat a Bizottság nevében Kovács Balázs tű. alezredes és Egyed László tű. alezredes, a Bizottság tagja részére.*

**Kelemen Krisztián képviselő, a Bizottság elnöke:** Úgy gondolja, hogy ez egy egyedi lehetőség arra nézve is, hogy a bizottsági tagok egy kicsit jobban megismerjék a szervezetet és az itteni munkát, hiszen a Bizottság sok esetben dönt a katasztrófavédelemmel kapcsolatos ügyekről. Fontos, hogy meg tudjanak ismerkedni a szervezeti felépítéssel és munkával. Nem biztos, hogy mindenki tisztában van azzal, hogy mennyi feladatot látnak el, mint a hatósági és mentés rész akár, erről lesz szó az első napirendi pontban is. A „Különfélék” után szeretne kérni egy körbevezetést az épületen belül, ha ez megoldható. Az elektronikusan kiküldött napirendi pontokat, összesen 6-ot fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**17/2023. (IV.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. április 24-i ülésének napirendjét az alábbiak szerint fogadta el:

**Nyilvános ülés:**

**1./ Vas Vármegyei Katasztrófavédelmi Igazgatóság bemutatkozása** *(szóbeli előterjesztés)*

 **Előadók:** Dr. Bognár Balázs PhD. tű. dandártábornok, igazgató,

 Lakatár Gábor tű. alezredes, igazgatóhelyettes,

 Kovács Balázs tű. alezredes, szombathelyi kirendeltségvezető,

 Egyed László tű. alezredes, a Bizottság tagja

**2./ Tájékoztató a köztisztasággal kapcsolatos szabályszegések kapcsán indított eljárásokról**

 **Előadó:** Dr. Holler Péter, a Hatósági Osztály vezetője

**3./ Javaslat a Vas Vármegyei Rendőr-főkapitányság támogatási kérelmével kapcsolatos döntés meghozatalára**

**Előadók:** Kelemen Krisztián, a Bizottság elnöke

**4./ Javaslat a polgárőr támogatási keret elosztásával kapcsolatos döntés meghozatalára**

 **Előadó:** Dr. Holler Péter, a Hatósági Osztály vezetője

**5./ Javaslat az Országos Polgárőr Szövetség által kiírt „Polgárőr város” cím elnyerésére készített pályázattal kapcsolatos döntés meghozatalára** *(Előterjesztés a Bizottsági ülésen kerül kiosztásra)*

 **Előadó:** Kelemen Krisztián, a Bizottság elnöke

**6./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Vas Vármegyei Katasztrófavédelmi Igazgatóság bemutatkozása** *(szóbeli előterjesztés)*

**Előadó:** Kovács Balázs tű. alezredes, szombathelyi kirendeltségvezető

**Kovács Balázs tű. alezredes, szombathelyi kirendeltségvezető:** Tisztelettel köszönti a Bizottság tagjait, ez most egy rendhagyó értekezlet lesz, de bármikor máskor nyitott kapukkal várják a Bizottságot. Egyed László majd megtartja az ülés után a körbevezetést, reméli, hogy izgalmas és új tapasztalatokra tud mindenki szert tenni. Egy rövid előadással készült, amely a Vas Megyei Katasztrófavédelmi Igazgatóságot és a Szombathelyi Kirendeltséget érintve mutatja be.

2012-ben létrejött viszonylag nagyobb létszámmal és technikai eszközzel létrehozott központi szervezet, aminek 3 alappillére van: az Iparbiztonság, a Polgári védelem és a Tűzvédelem. A Tűzvédelmet nagyjából mindenki ismeri, az általános tűzoltási-, és műszaki mentési feladatokat foglalja magában. A Polgári védelem esetében önkéntes és civil szervezeteket mozgatnak, pl. itt a környéken a Rábának az áradásáról lehet jobban hallani, de ez foglalkozik egy esetlegesen bekövetkező háború vagy katasztrófavédelmi helyzet feladatainak a koordinálásával. Az elmúlt 11 esztendőben ez a szakterület nagyon kinőtte magát. Ha 2011-12-re visszaemlékeznek, ott történt a vörösiszap katasztrófa, onnan indult útjára ez a szakterület. Jelenleg a Vas Vármegyei Katasztrófavédelmi Igazgatóság égisze alatt több kollégája lát el ilyen jellegű feladatot, ezek felső küszöbértékű, küszöbértékű, alsó küszöbértékű üzemekkel foglalkoznak. Az OPAL üzemagyag parktól kiindulva a közúti veszélyes anyag szállításáig a szakterületen dolgozó kollégák látnak el feladatot. Az átlagember akkor látja őket, amikor sárga mellényben igazoltatnak a közutak szélén és a veszélyes áruk szállítását ellenőrzik. Meglepő, hogy milyen mennyiségű autó halad itt át, és nem mondhatja azt, hogy nincs szabálytalanság, mert úgy nem jönnek vissza ellenőrzésről a kollégák, hogy nincs valamiféle eljárás megindítva. Sajnos belefutnak, legyen ez dobozos kisteherautó vagy egészen nagy jármű szerelvény. Többnyire külföldi felségjelzésű kamionok. Jellemzőek a pirotechnikai eszközök, sav, lúg, olaj… A legnagyobb probléma, ha van egy közúti baleset és a készenléti állomány kimegy egy ilyen járműhöz (ő is volt ilyen helyzetben), és ilyenkor lehetnek komoly problémák. Szombathely tekintetében is sok olyan üzem van, ahová a kollégák kimennek és megnézik, hogy a biztonságos üzemeltetés feltételei megvannak-e, nem szorul-e az üzemeltető képzésre, de ezt is elvégzik, tehát elég sok energiát elvisz ez a törzsállományból. A készenléti állomány csak a tűzvédelmi területnél van, de 24 órában az iparbiztonság tekintetében van egy KML-nek nevezett egység, a Katasztrófavédelmi Műveleti Labor, akik olyan felszereléssel rendelkeznek, hogy ha kimennek egy tűzesethez, a kibocsátott füst mennyiségét, az abban lévő anyagokat mérik, azt nézik, hova csapódik le, tehát egy környezeti monitoringot végeznek, amit a készenléti állomány felé továbbítanak, hogy hogyan kell intézkedni az esetleges kitelepítésekre.

A szervezeti felépítés szerint a legmagasabb szinten a Belügyminisztérium van, a BM OKF (Országos Katasztrófavédelmi Főigazgatóság), egy főigazgatóval irányítja az összes katasztrófavédelmi állományt, aztán esetükben a Vas Vármegyei Katasztrófavédelmi Igazgatóság következik, ez alá tagozódnak be a helyi elemek, melyekből a kivetítőn láthatják, hogy hány van a megyében, alatta a tűzoltóparancsnokság és a katasztrófavédelmi őrsök. Katasztrófavédelmi őrsből egy van a megyében, Szentgotthárdon, az Opel-gyárban állomásozik egy tűzoltó egység, ahol van egy 8 órás vezető, egy 8 órás katasztrófavédelmi megbízott, ami Szombathelyen 2 van és készenléti állományban tűzoltók 24 órában. A honvédelmi referens, mint feladat az önkormányzatoknál jelenik meg, amit el kell látni. Az önkéntes és köteles polgári védelmi szervezetek nem hivatalos szervezeti elemek, ezek mellé jönnek még be az önkéntes tűzoltó egyesületek. A Vas Vármegyei Katasztrófavédelmi Igazgatóság felépítése: parancsnokként az igazgató látja el a felügyeletet és irányítást, majd az igazgatóság, igazgatóshelyettes (Lakatár Gábor alezredes úr), valamint a gazdasági igazgatóhelyettes alá tartozik a költségvetési, informatikai és műszaki osztály. A tényleges állomány a katasztrófavédelmi kirendeltségeken jelenik meg, ez esetükben 110 fő, ebből a készenléti állományban lévő tűzoltó kb. 80 fő, ez mindig változik, valamikor több a leszerelő állomány. A megyének van egy igazgatósága, ugyanitt székel a tűzoltó parancsnokság, ilyen még 2 van a szombathelyin kívül, Sárváron és a szentgotthárdi őrs, amely a Körmendi Katasztrófavédelmi Kirendeltséghez tartozik. Van egy érdekes terület a katasztrófavédelmen belül, ez a Vízügyi Hatóság, melyet 5 megyében látnak el. A Vízügyi Hatóság máshogyan működött, jelenleg sok dolguk van a kollégáknak pl. a zalaegerszegi ipari parkban vagy esetleg Győrben vagy Baranyában is. Ide tartozik a folyékony hulladék, pl. szennyvíz elszállítása, pl. az Őrségben, ahol nincs csatornarendszer. Tehát 2012 óta több hatósági feladat is betagozódott ide, ez elég nagy kihívást és tanulási feladatot ad a kollégáknak, amit el kell sajátítani. A 3 hivatásos tűzoltóparancsnokságon kívül, találhatnak 5 db önkormányzati tűzoltó parancsnokságot, ezek a kollégák nem hivatásos állományúak, olyanok, mint egy önkormányzati alkalmazott, csak fő foglalkozásként tűzoltói feladatokat látnak el. Pl. 6-8 fő van Csepregen vagy Kőszegen és emellé csatlakozik még egy jelentős önkéntes állomány. Van egy 8 perces vonulási kötelezettségük. Ha megszólal a csengő, itt 2 percen belül menni kell, mindegy, hogy tél, nyár, nappal vagy éjszaka van, ebben a digitális világban már a kaput figyeli a számítógép, az autót is, hogy mikor mozdult meg, tehát a 2 perc az 2 perc. Vas megyét a 3 hivatásos tűzoltóparancsnokság lefedi. Tehát, ha valami oknál fogva az önkormányzati tűzoltóságok nem tudnak megmozdulni, akkor a szombathelyi hivatásos tűzoltóság automatikusan indul. A rendszer jól működik, bevált, mert a riasztások 80%-át megoldják ezek az ÖTP-k. A BPW-nél székel egy tűzoltóparancsnokság, amiről annyit kell tudni, hogy nem kötelezés útján jött létre, mint az Audiban. Ilyen volt korábban az Opelban, de a gépjárműgyártás törlésével ez megszűnt, viszont a BPW-ben nagyon tisztességesen ellátják a feladatot, ő nem is emlékszik, hogy a BPW-be mentek volna tüzet elhárítani. Vízszivattyúzás volt vagy kértek felszerelést, de a saját állományukkal megoldották. Ez követendő példa. Csepreg környékén is épül egy nagy gyár, ők is szeretnének létesítményen belül ilyen tűzoltóparancsnokságot létrehozni, mert mégiscsak ott van helyben az az egység. Említi még a 75 önkéntes tűzoltó egyesületet. 2012 után nagyon nagy lendületet vett, az Országos Katasztrófavédelmi Főigazgatóság is úgy gondolta, hogy tényleg érdemes fejleszteni. Most is adnak ki pályázatot, amit átdolgoznak a részükre, ennek a kidolgozásával telt a délelőtt. Minden évben kb. 1.000.000,- Ft értékben (egyesületenként) tudják őket támogatni, ezt arra fordítják, amire szükség van, pl.: működés, közüzemi számla, felszerelés, védőruha. Ez mellett támogatják ezeket az egyesületeket, ami nem díjazott, szaktanácsadással és képzéssel. Tanfolyamokat biztosítanak nekik és a végén bizonyítványt is fognak kapni, így tudnak szertevékenységet végezni.

A másik ilyen terület a Polgári védelmi szervezetek, ami Szombathelyen is megvan. A polgármester beosztja azokat az embereket, akiket határozatban utasít, ha szükséges. Elég sok településen már ezt a feladatot elvállalják az emberek, van erre lehetőség, lehet jelentkezni, hogy ezt a feladatot végezzék. Ugyanúgy kapnak határozatot ők is. Különböző szintjei vannak ennek is, a központi az fent az országos, a területi pedig ők. Van még a munkahelyi, valahol működik, megtartották, pl. nagyobb üzemeknél, de valahol elkopott ez már. A munkahelyen nagy ehhez a fluktuáció, nem egy biztos pont. A központi esetben – ez egy nagy büszkeségük is, itt is van kolléga, aki benne van – ez a HUNOR mentőszervezet. A katasztrófavédelemnek a hivatásos állományából felépített, nagyon komoly történet. Itt komoly fizikai elvárásoknak kell megfelelni, betonvágókhoz értenek, dúcolásokat tudnak megcsinálni, magasan képzett szervezet, akik a világ sok országában megállták már a helyüket, most a törökországi földrengésnél is kiemelkedően teljesítettek. Ezek a csapatok, ahol beavatkoznak, az nem egy egyszerű műszaki mentés vagy egy egyszerű tűzeset helyszíne. Itt az élet kockáztatása minden másodpercben megtörténik. Emellett van egy HUSZÁR Mentőszervezet nevezetű egységük, önkéntesekből áll, ebben is nagyon magasan képzett civil szakemberek vannak, mint barlangászok, búvárok, hegyimentők, pl. a dunai hajóbalesetnél voltak jelen a búvárok. A mentőcsoportok tekintetében I-II-III-as katasztrófavédelmi osztályt különböztetnek meg, pirossal, sárgával és zölddel jelölve. 2012-13 környékén kezdte el a katasztrófavédelem felállítani, ez Vas megyéből indult, büszkén lehet említeni, Vas megye állította fel az elsőt. Az első a kőszegi volt, de megyei hatáskör szintjén az Őrség-Girocko-Raab Mentőcsoport, ami területi, nem csak Vas megyébe megy menteni, hanem az ország területén. Voltak a dunai árvíznél, baranyai jégkároknál, ők is teljesen civil jogállású emberek, hivatásos vezető van melléjük állítva. A meteorológiai szolgálat fejlődött már annyit, hogy meg tudják mondani, mi az az időszak, amikor valami probléma érkezik. Ilyen esetben ezeket az egységeket készenlétbe helyezik, és tudják, hogy pl. a sárvári területet fogja megtépni a vihar. Felkészítik ezeket az erőket, hogy azokban a napokban bevetésre kell számítani, aztán jönnek és csinálják a dolgukat. Amikor Körmenden szolgált, mint tűzoltóparancsnok, a Vadása-tónál, ahol 4 tóegység van, 4 gáttal, aznap éjszaka 3 gát beszakadt. Aznap éjszaka 1,20-1,30-as vízben mezőgazdasági gépekkel mentek, ott jött lefelé a víz. Úgy kibontotta a gátat, hogy a 2,5\*3 méteres betongyámot úgy forgatta, mint egy gyermek a fakockát, és 30-40 cm vastag fákat döntött ki, életveszélyes volt. Másnap reggel jöttek az önkéntesek hivatásos irányítással és hivatásos tűzoltók is, és 2 nap alatt rendet raktak.

**Márovics Pál, a Bizottság tagja:** A mentőszolgálat nevében szeretné megköszönni az együttműködést, amit mutatnak a helyszínen, bízik benne, hogy ez továbbra is így lesz.

**Kovács Balázs tű. alezredes, szombathelyi kirendeltségvezető:** Mindannyian bajtársak, nincs különbség mentő, rendőr, tűzoltó között. Ő 23 éve szolgál, tizenévet volt vonulós tűzoltó, ő a mentőszolgálat emberei előtt mindig megemeli a kalapját. Ők kimennek, szabaddá teszik a roncsot, hogy a mentőorvosok elláthassák a beteget és még most is kirázza a hideg, ha arra gondol, hogy egy-egy sérültből hogyan tudnak újra egy embert „faragni”. Köszöni a munkát és az együttműködést.

**Kelemen Krisztián képviselő, a Bizottság elnöke:** Köszöni a tájékoztatót és a laktanya bemutatásának lehetőségét. Felteszi van-e esetleg kérdés? Aki a tájékoztatót tudomásul veszi, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**18/2023. (IV.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Vas Vármegyei Katasztrófavédelmi Igazgatóság bemutatkozása”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

Dr. Bognár Balázs PhD. tű. dandártábornok, igazgató,

 Lakatár Gábor tű. alezredes, igazgatóhelyettes,

 Kovács Balázs tű. alezredes, szombathelyi kirendeltségvezető,

 Egyed László tű. alezredes, a Bizottság tagja

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**2.) Tájékoztató a köztisztasággal kapcsolatos szabályszegések kapcsán indított eljárásokról**

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Körülbelül negyedévente bekérik a megindított eljárásokkal kapcsolatban a tájékoztatót a kormányhivatal illetékes főosztályától és Bencsics Attila főosztályvezető úr, akivel egyébként nagyon jó a kapcsolat, megküldte a jelenleg aktuális adatokat. A Közterület-felügyelet 2022. október 1. és 2023. március 31. között 25 olyan esetet továbbított a Főosztálynak, amely során köztisztasági szabályszegést követtek el. A Főosztály ebből 19 esetben hulladékgazdálkodási bírságot szabott ki, 1 esetben a tényállás tisztázása folyamatban van, továbbá 5 esetben nem indult hatósági eljárás. Valószínűleg azért, mert az elkövető ismeretlen és a személye nem beazonosítható. A Főosztály korábbi jelentésével együtt a köztisztasági jogszabályok változásának hatályba lépése óta eltelt kicsivel több mint 2 év (2021. március 1. – 2023. március 31.) összesített adatai a következőek: a Közterület-felügyelet összesen 202 köztisztasági szabályszegéssel kapcsolatos esetben kereste meg a Főosztályt, amely ebből 37 esetben mellőzte a közigazgatási hatósági eljárás megindítását. Közigazgatási hatósági eljárás 165 esetben indult, ebből 154 esetben hulladékgazdálkodási bírság (közigazgatási bírság) kiszabására került sor az illegálisan elhelyezett hulladék fajtája és mennyisége alapján. Tehát kb. 75%-os hatékonysággal működik a rendszer, most van folyamatban a jogi háttér módosítása, mert elég vékonyan fog a kormányhivatal ceruzája a büntetések tekintetében, és jó lenne, ha a bírságok nyomatékosabbak lennének, hiszen jóval komolyabb elrettentő hatása lenne akkor. Mondjuk tettenérés esetén 200.000,- Ft-tal lehetne sújtani azt, aki közterületen, illetve tiltott helyen illegális hulladékot helyez el. Szerinte elképzelhető, hogy erre sor kerül, csak türelemmel kell lenni. Felteszi, van-e esetleg kérdés? Nem volt, így szavazásra teszi fel, aki a határozati javaslattal egyetért, illetve a tájékoztatót elfogadja kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**19/2023. (IV.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a köztisztasággal kapcsolatos szabályszegések kapcsán indított eljárásokról szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**3./ Javaslat a Vas Vármegyei Rendőr-főkapitányság támogatási kérelmével kapcsolatos döntés meghozatalára**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** A szombathelyi önkormányzat rendelkezik egy bűnmegelőzési, közbiztonsági koncepcióval, illetve az ehhez kapcsolódó cselekvési tervvel, valamint az ehhez kapcsolódó bizottsági hatáskörbe tartozó költségvetési fedezettel minden évben, amelyet a költségvetési rendelet I. számú módosításakor szokott megkapni a Bizottság. Ez 1.500.000,- Ft általában, legalábbis a tavalyi évben ennyi volt, és erre az összegre tudnak beadni a különböző rendvédelmi szervezetek pályázatokat, támogatási kérelmeket. A tavalyi évben 500.000,- Ft-tal tudták támogatni a Vas Megyei Katasztrófavédelmi Igazgatóság Szombathelyi Kirendeltségét, a Tűzoltás-Mentés Alapítványon keresztül. Illetve 500.000,- Ft-tal tudták támogatni a rendőrséget és 500.000,- Ft-tal a Közterület-felügyeletet.

Mivel még nem rendelkeznek ezzel a költségvetési fedezettel, egy elvi döntést fognak tudni hozni a tekintetben, hogy ha majd rendelkeznek – erről a májusi Közgyűlés fog dönteni – akkor a Bizottság részére a rendőrség által megküldött kérelem alapján elfogadásra javasolja azt a támogatási kérelmet, amit kaptak. Összefoglalva: a Szombathelyi Rendőrkapitányság ügyfélvárójában prevenciós céllal információs felületet – LG típusú okos televízió – terveznek működtetni. Információkat jelenítenének meg az áldozatsegítés elérhetőségeiről, valamint a Szombathelyi Áldozatsegítő Központ és a Vas Vármegyei Kormányhivatal által nyújtható szolgáltatásokról. Az áldozatsegítéshez kapcsolódó podcast-ek levetítésével népszerűsítenék az azok által elérhető prevenciós információkat, továbbá az aktuálisan és szezonálisan jelentkező bűnmegelőzési témákban tanácsok és infografikák kerülnének megjelenítésre. A fentieknek túl balesetmegelőzési és toborzási információk megjelenítésére is lehetőséget biztosíthatna a felület. Ehhez kért a rendőrség 150.000,- Ft értékű támogatást. Felteszi, van-e esetleg kérdés az előterjesztéssel kapcsolatban? Nem volt, támogatásra javasolja ezt az elvi döntést, hogyha meglesz a májusi Közgyűlés által a fedezet, el tudják indítani a támogatás kiutalását. Aki a határozati javaslattal egyetért, a kérelmet támogatja, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**20/2023. (IV.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság **elvi döntést** hoz arról, hogy amennyiben Szombathely Megyei Jogú Város Közgyűlése az önkormányzat 2023. évi költségvetéséről szóló 4/2023. (II.28.) önkormányzati rendelet módosítása során fedezetet biztosít bűnmegelőzési és katasztrófavédelmi kiadásokra, támogatásokra, úgy annak a terhére javasolja a polgármesternek, hogy az alábbi támogatási összeget biztosítsa:

* **Vas Vármegyei Rendőr-főkapitányság** részére prevenciós céllal információs felületet – okos televízió – működtetésével összefüggő tárgyak beszerzésére **150.000,- Ft** értékben.

**Felelős:** Dr. Nemény András polgármester

 Dr. Horváth Attila alpolgármester

Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője

Stéger Gábor, a Közgazdasági és Adó Osztály vezetője)

**Határidő:** a költségvetési forrás biztosítását követően azonnal

**4.) Javaslat a polgárőr támogatási keret elosztásával kapcsolatos döntés meghozatalára**

 **Előadó:**  Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Minden évben a polgárőrök részére egy kettős támogatási rendszert alkalmaznak, mivel Szombathelyen 5 olyan polgárőr egyesület van, akik aktívan részt vesznek Szombathely város közbiztonságának növelésében, egyéb rendezvénybiztosítási feladatokat is ellátnak, együttműködve a rendőrséggel, illetve a rendőrség koordinálja őket, de ugyanúgy együttműködnek az önkormányzatukkal is. Nagyon fontosnak tartják az ő munkájukat, van egy létszám alapú támogatás, ez 5.000,- Ft/fő/év, és van egy eredményességi támogatás, ez pedig úgymond a közjó érdekében tett szolgálati órák alapján kerül elosztásra, különböző szempontok alapján súlyozva, attól függően, hogy a felkérés kitől érkezett, illetve milyen jellegű munkát végeztek a polgárőr szervezetek. Gyakorlatilag az idei évben is a költségvetésben 2.000.000,- Ft-ot hagyott jóvá a Közgyűlés, különösebb változás nem is történt a tavalyi évhez képest, ezt szintén elfogadásra javasolja. Felteszi, van-e esetleg kérdés. Nem volt, így szavazásra teszi fel, aki a kiküldött előterjesztéssel és határozati javaslattal egyetért, kéri, hogy kézfeltarással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**21/2023. (IV.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr támogatási keret elosztásának módosításáról”* című előterjesztést, és javasolja a polgármesternek, hogy a polgárőrségek támogatására fordítható keretösszeg az alábbiak szerint kerüljön elosztásra:

1. A polgárőr egyesület támogatása alaptámogatásból és eredményességi támogatásból tevődik össze. Az alaptámogatás az egyesület aktív tagjai után adott fejkvóta szerű támogatás, amely az egyesület alapműködését biztosítja. Az eredményességi támogatás alapja az egyesületek által végzett tevékenység.
2. A polgárőr egyesület minden aktív tagja (polgárőr és ifjú polgárőr) után, aki Szombathelyen lát el rendszeresen szolgálatot 5000,- Ft/fő/év alaptámogatást igényelhet. Az aktív tagnak azt a polgárőrt és ifjú polgárőrt lehet számítani, aki polgárőr igazolvánnyal rendelkezik, illetve az igazolvány igénylése az Országos Polgárőr Szövetség felé be lett adva, valamint rendszeresen szolgálatot ad vagy az egyesület munkájában rendszeresen részt vesz.
3. Az alaptámogatást az első fél évben kell kiutalni az egyesületek részére az Önkormányzati Támogatási Rendszerbe feltöltött kérelem és annak előírt mellékletei, illetve az egyesületi tagnévsor alapján.
4. Az alaptámogatás kiutalása után fennmaradó támogatási keret képezi az eredményességi támogatásra felhasználható keretet. Az eredményességi támogatást legkésőbb november hónapban kell kiutalni az egyesületek részére az ÖTR-ben szabályozottak szerint.
5. A támogatás igénylésének feltétele a polgárőr egyesület által az Önkormányzati Támogatási Rendszerbe feltöltött kérelem és annak előírt mellékletei, illetve az eredményességi támogatás esetén az egyesület éves tevékenységének beszámolója.
6. Az eredményességi támogatás alapja az egyesületek által végzett éves tevékenység, melyről a támogatást igénylő polgárőr egyesületek a bizottság által javasolt éves beszámolójelentést készítenek és azt kérelmükkel szeptember 30-ig az Önkormányzati Támogatási Rendszerbe feltöltik.
7. Az eredményességi támogatás elosztására a bizottság egy szorzókat tartalmazó értékelő rendszert alkalmaz, amely az egyes szolgálati tevékenységek (pl. rendőr-polgárőr járőr, saját szervezésű szolgálat) között tesz szorzókkal különbséget és így az egyesület által teljesített szorzókkal módosított óraszám adja az egyesület összes eredményességi óraszámát.
8. Az összes egyesület eredményességi óraszámával elosztásra kerül a felosztható keret összege és így megkapjuk az 1 eredményességi óra értékét, amelyet ezt követően visszaszorozzuk az egyesület óraszámával és a kerekítés után megkapjuk az egyes egyesületek eredményességi támogatásának végösszegét.

**Felelős:** Kelemen Krisztián, a Bizottság elnöke

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 2023. május 2. az egyesületek tájékoztatásra

**5./ Javaslat az Országos Polgárőr Szövetség által kiírt „Polgárőr város” cím elnyerésére készített pályázattal kapcsolatos döntés meghozatalára**

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Az előterjesztés neki is újdonság, átadja a szót Dr. Holler Péter osztályvezető úrnak, hogy egy tájékoztatót adjon a pályázattal kapcsolatban.

**Dr. Holler Péter, a Hatósági Osztály vezetője:** Ahogy a kiosztott anyagban is látható, az Országos Polgárőr Szövetség pályázatot írt ki a 2023. évben „polgárőr város”, „polgárőr község”, „fővárosi polgárőr kerület” címek elnyerésére. Nyilván esetükre a „polgárőr város” vonatkozik. A pályázatot azért írták ki, hogy azon városok önkormányzatai, ahol a polgárőr szervezetek nagy szerepet játszanak és jó az együttműködés az adott helyi önkormányzattal, a polgárőr egyesület munkáját valamilyen módon elismerjék. Az előterjesztésben láthatóak a pályázati feltételek, amit előzetesen megvizsgáltak. Szombathely Megyei Jogú Város Önkormányzata megfelel a feltételeknek, hiszen rendelkezik bűnmegelőzési elgondolással, amelyet a képviselő-testület fogadott el, ez a bűnmegelőzési és közbiztonsági koncepciónak a cselekvési programja, amit tavaly júniusban hagyott jóvá a Közgyűlés. Maximálisan elmondható, hogy úgy anyagilag, mint erkölcsileg támogatója a polgárőr egyesületnek. A polgárőr egyesületek hatékonyan és eredményesen működnek a városban. Tehát ezeknek a feltételeknek mind megfelel. Ezt a pályázatot a polgárőr egyesületnek és az önkormányzatnak közösen kell benyújtania. Elnök úr, mint az előterjesztő arra tesz javaslatot, hogy ezt a Claudius Polgárőr Egyesülettel együtt nyújtsa be az önkormányzat, hiszen évek óta kiemelkedő a Claudius Polgárőr Egyesület mind létszámban, mind az elvégzett munka mennyiségében és minőségében. Megfelel annak a feltételnek, hogy 2018-at követően nem volt nyertese ennek a pályázatnak. Az előterjesztésben röviden össze van foglalva, hogy mi az a munka, amit ténylegesen letesznek az asztalra. Azt gondolja, hogy mindannyian láthatják, tapasztalhatják, hogy a Claudius Polgárőr Egyesület abszolút méltó lenne erre a címre. Az elmúlt időszakokban az egyesület több ezer órát tett le évente, kaptak már elismerést is a 15. évfordulójukat ünnepelve. A határozati javaslat arról szól, hogy Szombathely Megyei Jogú Város Önkormányzata és a Claudius Polgárőr Egyesület közösen nyújtsa be ezt a pályázatot. Egy feltétel van még, hogy az illetékes városi rendőrkapitányság vezetőjének a támogató nyilatkozatát kell ehhez csatolni, szerinte bízhatnak abban, hogy Kapitány úr, aki jelenleg nincs jelen, nem fog ez elé akadályt gördíteni. A határidő május 2., amennyiben elfogadja a határozati javaslatot a Bizottság, nyilván Polgármester úr döntése lesz, de úgy gondolja, hogy ő is támogatni fogja. Magát a „polgárőr város” címet az önkormányzat nyeri el, ami nyilván egy jól hangzó kitüntetés, de tudják, hogy emögött komoly tartalom is van, és emellett 100.000,- Ft-ban részesülne a polgárőr szervezet.

**Kelemen Krisztián képviselő, a Bizottság elnöke:** Köszöni a tájékoztatót, mindannyian tudják, hogy Szombathelyen a polgárőr szervezetek elég szűkös büdzsével rendelkeznek. A támogatás összege nem túl nagy, hisz 100.000,- Ft-ról beszélnek, de azt gondolja, hogy minden egyes forintnak örülnek és örül a Claudius Polgárőr Egyesület is, ha elnyeri ezt a pályázatot. Támogatásra javasolja.

**Egyed László tű. alezredes, a Bizottság tagja:** A Katasztrófavédelem égisze alatt nem volt olyan rendezvény, amelyet a Claudius Polgárőr Egyesület ne biztosított volna vagy ne segítette volna őket. Csak támogatni tudja ezt a kezdeményezést.

**Kelemen Krisztián képviselő, a Bizottság elnöke:** Aki hétvégén járt a Herényi Virágúton, ott is találkozhatott a Claudius Polgárőr Egyesülettel, különböző forgalomirányítási és szervezési feladatok láttak el. Abszolút egyetért Egyed László bizottsági tagtárssal, ők azok a polgárőr egyesület, akikre bárhol lehet számítani. Támogatásra javasolja a határozati javaslatot. Felteszi, van-e esetleg kérdés? Nincs, így aki a határozat javaslattal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**22/2023. (IV.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat az Országos Polgárőr Szövetség által kiírt „Polgárőr Város” cím elnyerésére készített pályázattal kapcsolatos döntés meghozatalára”* című előterjesztést, és javasolja a polgármesternek, hogy Szombathely Megyei Jogú Város Önkormányzata a Claudius Polgárőr Egyesülettel közösen nyújtson be pályázatot az Országos Polgárőr Szövetséghez 2023. évben „polgárőr város” cím elnyerésére.

**Felelős:** Dr. Nemény András polgármester

Horváth Soma alpolgármester

Kelemen Krisztián, a Bizottság elnöke

Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 2023. május 2.

**6./ Különfélék**

**Előadó:** Kelemen Krisztián, a Bizottság elnöke

**Márovics Pál, a Bizottság tagja:** 75 éves az Országos Mentőszolgálat. Szeretné meghívni a teljes Bizottságot, lesz egy rendezvényük az Oladi Művelődési Központban, május 13-án, egy Családi és Sportnap, ahová mindenkit szeretettel vár, ott lesz főzőverseny, foci kupa, illetve a végén egy Zaporozsec koncert. Illetve május 20-án a Sportligetben lesz egy olyan nyíltnap, ahol 2 kimentési bemutató lesz, az egyiket Nizával és 50-60 éves felszerelésekkel mutatnák be, hogy hogyan történt egy baleset felszámolása, ellátása, valamint a másik bemutatóban ugyanezt a balesetet a mai eszközökkel, a mai technikával fogják felszámolni. Családostól, gyermekestől szeretettel vár mindenkit, és szeretné megköszönni, hogy az egész rendezvény önkormányzati támogatást is fog élvezni.

**Kelemen Krisztián képviselő, a Bizottság elnöke:** Köszöni az invitálást és köszöni a munkáját a mentőszolgáltnak ugyanúgy, mint a katasztrófavédelemnek.

**Egyed László tű. alezredes, a Bizottság tagja:** Hasonló jelleggel május 5-én a söptei úti rendőrségi objektumban Tűzoltó- és rendőrnap lesz, ez egy pénteki nap. Ez a korábbi években mindig szombat volt, tisztelettel vár a rendőr kollégák nevében is mindenkit.

**Kelemen Krisztián képviselő, a Bizottság elnöke:** Köszöni az invitálást ismét, lesz kutyás bemutató, egyéb bemutató. Ő nem tud részt venni, mivel a kisfia a történelem országos verseny után a földrajz országos versenyre is továbbjutott, ezért számára a május 5-6-7. Eger, írásbeli, szóbeli és terepgyakorlat, hajnalban indulnak. De mindenki regisztráljon, menjen, minél többen legyenek ott a Bizottságból a Tűzoltó és rendőr napon, nagyon izgalmas szokott lenni.

**Egyed László tű. alezredes, a Bizottság tagja:** Kérdezne a köztéri hulladékgyűjtő edényekkel kapcsolatban: a Csónakázó-tónál és az Emlékműnél található gépjármű parkolónál, ahol a Tóvendéglő van, nem tudja, hogy ez önkormányzati terület-e, de nincs hulladékgyűjtő edény és ezt a területet előszeretettel használják összejövetelekre. Amit használnak, sörösdoboz, cigarettacsikk, pizzás doboz, az el van hajítva. Lehetne az ilyen köztéri parkolókban több hulladékgyűjtő edényt elhelyezni, mert ha legalább látótérben van, talán használják is az emberek. De ugyanez igaz az Emlékmű alatti területre, de az egy több éves történet. Korábban a rendőrségnek és a közterület-felügyeletnek voltak problémái a Szombathely Centernél driftelős fiatalokkal, most ezek a fiatalok áttették a székhelyüket az Emlékmű alatti parkolóba, ahol egyébként csend és nyugalom van, nem emlékszik ilyen bejelentésre, de a szemetelés itt is probléma. A másik észrevétele az lenne, hogy a Kárpáti Kelemen utcát az Árkádia előtti kishíddal összeköti egy kerékpárút a Rigóvölgyi utcánál, ezt autósok előszeretettel használják, miközben szabálytalan. Ott nincs megoldva a csapadékelvezetés és akkora sarat hordanak oda fel, hogy akár gyalog, biciklivel vagy babakocsival átmenni nem lehet. Lehetne-e egy olyan korlátozó oszlopot, bóját elhelyezni, mint pl. amelyet Dr. Takátsné Dr. Tenki Mária is elhelyeztetett a Gyöngyösparti sétányon?

**Kelemen Krisztián képviselő, a Bizottság elnöke:** A közterületi hulladékgyűjtőkből a hulladék elszállítása a SZOVÁ-hoz tartozik, maga a hulladékgyűjtőnek a kihelyezése az önkormányzati feladat, a Városüzemeltetési Osztályhoz tartozik. Ez úgy szokott működni, hogy az önkormányzati képviselők a saját választókörzetükből javasolnak egy-egy helyszínt, ő is több esetben kérte hulladékgyűjtőnek a kihelyezését, amelynek a Városüzemeltetési Osztály eleget tett, de azt kell, hogy mondja, hogy nem minden helyzetben jelent ez megoldást. Vannak olyan szombathelyi polgárok, akiknek teljesen mindegy, hogy a pad mellett egy karnyújtásnyira van egy szemetes, akkor is mellé szórják. Attól, hogy kihelyeznek egy szemetest, nem biztos, hogy ez a köztisztasági probléma megoldódik, de nyilván minden tőlük telhetőt megtesznek. Jelzi Bonti Tamás irodavezető felé ezt a kérést. Az akadályozó oszlop, poller esetében szintén a területileg illetékes képviselő jelzi a Városüzemeltetési Osztály felé a kérést, ők ezt szakmailag megvizsgálják. Ő is kért már pollert és a Városüzemeltetési Osztály úgy ítélte meg, hogy teljesen felesleges oda kihelyezni. A Szent Márton utcai orvosi rendelő mögött van egy kerékpárút, és azt a kerékpárutat használták autósok, ő is leintette már a hölgyet, hogy legyen szíves visszatolatni, mert az nem autóút. Itt a kerékpárút mindkét végére rakatott pollert és rendszerint a pollereket kitörték. Nekimentek autóval és elnyomták, elfektették ezt a pollert. Irodavezető úr tudná megmondani, hogy most van kb. a 8. verzió, ez már egy hajlított csőkorlát, ezt már nem tudják elnyomni, ez lett a megoldás. De nagyon bosszantó, hogy dolgoznak rajta, ledübelezik, szép narancssárga és másnap fekszik. De ezt is meg fogják nézetni ott a kerékpárúton, hogy oda lehet-e, illetve milyet érdemes kitetetni. Ezt is jelezni fogják Bonti Tamás felé.

Elmondja még, hogy azt látja, hogy a Lime rollerekkel kapcsolatban normalizálódni látszik a helyzet. Egy időben volt, főként a téli időszakban, hogy beszórták árokba, patakba, ide-oda, de most úgy látszik, hogy kezdik normálisabban használni. A Nyugat.hu-n tették közzé, hogy mekkora a kihasználtsága ezeknek a rollereknek és rengetegen használják. Azt látják, hogy az első körben érkezett 250 db roller talán kevés is. Közzétettek egy térképet is és kiderült, hogy szinte nincs olyan utca, ahol ne használták volna. Úgy gondolja, hogy jó döntés volt, hogy ezt a mikromobilitási eszközt beengedték a városba.

Felteszi, van-e esetleg kérdés. Nem volt, így köszöni az ülésen tanúsított munkát, az ülést 16 óra 06 perckor lezárja.

*Jegyzőkönyv lezárva, 16 óra 06 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**